Abé aꞌkinana Esusi maꞌchínale alé napu alué boꞌné gompaniérola mochile alé waꞌlú baꞌwí manígichi alé napu Tibériasi anilichi nile napu Galilea anilime nílechigó.
Napuíka mochile Simoni Pegro,
ꞌlige Romasi napu «Kuate» anélime nile,
ꞌlige Natanaeli napu Kaná anilichi bejtégame nile Galilea ejiro,
ꞌlige oká rió Sebereo anilime rió ꞌkúchila,
ꞌlige uché jaré oká ralámuli Esusi gompaniérola.
ꞌLige Simoni Pegro anele suwábaga alué ralámuli:
―Roꞌchí iꞌmumia simé olá ne.
―Ramuéchigó simawa mué ꞌyuga ―anile alué uché jaré ralámuli.
ꞌLige bilena bárkochi simíbale alué ralámuli,
ꞌlige cheꞌlébale roꞌchí iꞌmua tabiléchigo ꞌwesi roꞌchí maꞌchí pale ko.
ꞌMa cheꞌlachi nile ꞌlige Esusi alé suwé ilíbale,
nobi alué bárkochi eꞌyéname tabiléchigo machile Esusi ko.
Aꞌlige regá rukele Esusi alué bárkochi eꞌyéname:
―ꞌEmi gompaniero,
¿tabilé ꞌwesi roꞌchí boinaru?
ꞌLige nejele alué ralámuli:
―Tabilé ꞌwesi.
ꞌLige Esusi regá anele:
―Pasi alué morali alé ꞌmi wajtoná,
aꞌlige ꞌla boinámala roꞌchí ꞌemi.
Alarigá nokale alué ralámuli,
aꞌlige weꞌká roꞌchí buyánale alué morálite,
ꞌwe bejtégame asíbale ꞌma tabilé umébale banisúká oꞌtoa.
ꞌLige alué rió napu Esusi ꞌwe najkílige anele Pegro:
―¡Alué rió ju Waꞌlula Esusi!
Simoni Pegro akisá Waꞌlula ko Esusi,
alué boꞌné oꞌpáchala umuchipo bulisá,
baꞌwichí oꞌpochile.
Aꞌkega sébale alé suwé napu Esusi ilile.
Uché jaré ralámulika alué bárkochi mochiga sébale,
alué morali oꞌká sébale baníriga bochí ajchagá roꞌchí.
Alé napu roꞌchí wejale,
bilé siento metro niraga nile sebamia alé baꞌwichí suwé.
Bárkochi eꞌtigisa ꞌyénale alué ralámuli,
ꞌlige etele rajá iligó ꞌlige aminami etele bilé roꞌchí alé amoba sawichi boꞌígame ꞌlige abiena etélechigó bilé baní.
Esusi regá anele:
―Jeka aꞌpasi peꞌkabi roꞌchí alué napu pe kulipi wejá ꞌemi.
ꞌLige Simoni Pegro ꞌmole alé uꞌtá bárkochi ꞌlige wijchí baníriga oꞌtole aꞌbemi suwé alué morali bochí ajchigá roꞌchí.
Bilé siento malígisa makué na bakiá roꞌchí biꞌtile alé morálichi.
ꞌLa weꞌká roꞌchí kachi tabilé chiꞌwale alué morali.
ꞌLige Esusi regá anele:
―Jeka simasi,
ꞌma goꞌpoa.
Suwábaga alué ralámuli mayele ye rió Waꞌlula Esusi ko,
nobi majale ko rukea pala ꞌla Waꞌlula Esusi ko.
ꞌLige Esusi abé naꞌibeta ilíbale,
ꞌlige alué baní ꞌwile ꞌlige nachútale suwábaga ralámuli.
Alué roꞌchí abiena nachútale.
Aꞌlígesí ꞌma baisá nile napuꞌlige alué ralámuli ku etea Esusi ꞌma ku ajánasa.
ꞌMa goꞌsá goꞌame,
Esúsika Simoni Pegro ꞌyuga raꞌíchale,
ꞌlige regá anele:
―Simoni Pegro,
Juani inolá,
¿ꞌwe aꞌlá galegá eté mué neꞌchí meꞌtigá ye ralámuli ꞌlige tábiri?
ꞌLige Simoni Pégroka regá anele:
―Alarigá ju.
Mué ꞌla machí,
ramué okaka ꞌwe aꞌlá gompaniero niru.
ꞌLige Esusi regá anele:
―ꞌLiko ꞌwe aꞌlá semáriga ꞌyawa goꞌame ne bujkula boꞌá.
ꞌLige uchéchigo siné rukele Esusi:
―Simoni Pegro,
Juani inolá,
¿ꞌwe ꞌla galegá eté mué neꞌchí?
Simoni Pégroka regá nejele:
―Alarigá ju,
mué ꞌwe aꞌlá machí ꞌwe aꞌlá gompaniero nírigo.
ꞌLige Esusi regá anele:
―ꞌWe aꞌlá repúpua ne bukula boꞌá.
ꞌLige ꞌma baisá niraga rukele Esusi:
―Simoni Pegro,
Juani inolá,
¿ꞌwe aꞌlá gompaniero niru ramué?
ꞌLige Simoni Pégroka ꞌwe seweka asíbale uchéchigo alarigá rukésiga.
Aꞌlige regá nejele Simoni Pegro ꞌwe seweka:
―Esusi mué ꞌla machí suwábaga.
Mué ꞌla sébali machí ꞌwe aꞌlá gompaniero nírigo.
Esusi regá anele:
―ꞌWe aꞌlá semáriga ꞌyawa goꞌame ne bukula boꞌá.
ꞌLa bijchiá aní ne.
Abijí reꞌmalí ka mué boꞌné oꞌpochátime kéturu ichúrimi einamia,
napuꞌlige mué oꞌchérame ka sekala wajchínaga oꞌpochátiriwa mué ꞌlige ꞌma oꞌtoboa mué rekó tabilé siminalie.
Ye raꞌíchalika pe ruwime nile churigá mukumeo Simoni Pegro abé aꞌkinana bamí,
ꞌlige Simoni Pegro mukusá weꞌká ralámuli ꞌwe aꞌlá niramio Onorúgame.
Esusi regá anele:
―¡Nabágó!
Simoni Pégroka guꞌlile ꞌlige etele alué rió enágichi,
alué rió napu Esusi ꞌwe galeme nílige,
alué rió napu aꞌbé asale goꞌyá Esusi ꞌyuga napuꞌlige napuíka goꞌálige bijí taꞌchó chaꞌpiá Esusi,
alué napu regá rukele:
«¿Chieri ju alué napu mué sayega ilibámala?»
Simoni Pégroka etesa alué rió enágichi,
regá rukele alué Esusi:
―Mué Waꞌlula Esusi,
¿alué rioka chukimeli ju?
Esúsika regá nejele:
―Ne boꞌné aꞌrésaká napurigá tabilé mukumela ye rió napusí ne ku boꞌné nawasa,
¿tachiri chureko mué si?
Mueka pe iligá neꞌchí ꞌyuga enáwaguru.
Alekeri chojkile aꞌbopi raꞌicha alué weꞌká ralámuli Esusi oyérame,
alué raꞌíchali napu regá anime ju «tabilé mukumeli ju ye rió»,
nobi Esúsika tabiléchigo alarigá anime ke anile.
Pe anile:
«Ne boꞌné nerásaká napurigá tabilé mukumela ye rió napusí ne ku boꞌné nawasa,
¿tachiri chureko mué si?»
pe regá anile.
Alué boꞌné rió anile ye raꞌíchili ruyá ꞌlige bilé apélichi osale.
ꞌLige alué rió ne ke.
ꞌLa sébali machirú ꞌla bijchiá ko ye raꞌíchali.
Abechigó weꞌká eꞌkarú ꞌsile Esusi.
Suwábaga osisuga ka apélichi,
tabilé asemi nerúlimaleké gawichí bilena napu mochiawa alué apeli raꞌíchali newárigime,
ꞌma bochímikuru,
asíriga weꞌká nímiliké.
Pe ikipi raꞌíchali ruimé nébá.
Waꞌlú cheliérabá.